Ma tegin kohupiima hooaja alguse puhul paar päeva tagasi kohupiimakooki. Ei mäletagi, millal viimati seda süüa sai, need poe omad on nagu on, kuigi vanasti Pihlaka kohupiimakook oli väga hää, viimane kord ostes ei olnud aga enam see.    Niisiis, ostsin Maximast külmkapitäie kohupiima, soodukas oli ju ja pasha jaoks ka kohupiima vaja :). Retsepti võtsin Nami-Namist, lisasin oma mõistusega ainult rosinad juurde ja asendasin või margariiniga. Õiges kohupiimakoogis käivad ikka rosinad :).        150 g margariini  3 sl suhkrut  0.5 tl soola  1 muna  4.5 dl nisujahu      400 g kohupiima  200 g hapukoort  1,5 dl suhkrut  3 sl nisujahu  2 tl vanillisuhkrut  3 muna  100 g rosinaid    1. Sulata margariin ja  lase jahtuda. Sega juurde ülejäänud ained. Sega tainaks, aseta väiksemale ahjuplaadile ja rulli õhukeselt laiali (vajadusel kasuta rullimiseks jahu).    2. Küpseta 200kraadise ahju keskosas, kuni tainas muutub 'kuivaks' (umbes 10-15 minutit).    3. Sega kohupiim hapukoore, suhkru, jahu ja vanillsuhkruga, klopi juurde munad. Lisa segusse rosinad.    4. Vala täidis eelnevalt küpsetatud põhjale.    5. Küpseta 180kraadises ahjus, kuni kohupiim on tahenenud ja kook on  ühtlaselt kuldpruun.         tõenäoliselt parim kohupiimakook, mis ma saanud olen. Tainast oli täpselt nii palju, et tuleks mõnusalt õhuke ja natuke krõbe põhi, mõõdud oleks võetud justkui minu ahjuplaadi järgi :). Ja mis peamine, ei mingit mäkerdamist, paar korda taignarulliga üle ja põhi olemas, isegi jahu polnud alla vaja panna. Ainus, mille kallal natuke viriseda võiks oli õhuke kate, järgmine kord paneksin kolm pakki kohupiima, tuleb toekam kook.      http://www.nami-nami.ee/recipe.php?q=detail&pID=828